Stjórnarfundur FFÁS 23. janúar 2020
Mættar voru í Öldutúnsskóla Ágústa Lúðvíksdóttir, Dröfn Vilhjálmsdóttir, Guðrún Ólafsdóttir, Halla Svavarsdóttir, Margrét Björnsdóttir, Ragnhildur Birgisdóttir og Þóra Jónsdóttir.
Dagskrá fundar: 
· Undirbúningur fyrir fræðslustund og aðalfund í mars í tengslum við ráðstefnuna í Gerðubergi
· Umsókn til Sambands sveitarfélaga um styrk varðandi áframhaldandi fræðslustarf
· Viðgerðanámskeið
· Vorferð
· „Handritin heim“ Dröfn kynnir
· Önnur mál
Byrjað var á að lesa upp fundargerð síðasta fundar.
Undirbúningur fyrir fræðslustund og aðalfund í mars 
Rætt var hvar heppilegt væri að halda næstu fræðslustund sem fyrirhuguð er föstudaginn 6. mars kl. 13- 15:30. Vesturbæjarskóli þykir spennandi kostur þar sem safnið er í nýrri byggingu. Margrét ætlar að hafa samband við Fríðu sem stjórnar þar. Vogaskóli kemur einnig til greina þar sem hann er miðsvæðis og einnig mætti athuga með Hlíðaskóla. 
Þá var rætt um möguleg opin hús sem halda á líkt og undanfarin ár að morgni fræðslustundardagsins, þ.e. frá kl. 10-12. Stungið var upp á að athuga hvort Guðný Birna á bókasafni Lækjarskóla í Hafnarfirði væri til í að vera með opið hús. Halla og Þóra ætla að hafa samband við hana. Guðrún ætlar að kanna hvort Linda- og Smáraskóli séu tilbúnir að opna sín söfn. Einnig mætti athuga hvort skólarnir sem koma til greina fyrir fræðslustundina væru til í að vera með opið hús.
Hvað varðar fræðslustundina sjálfa og aðalfundinn þá ætlar Dröfn að biðja Guðrúnu Þórðardóttur að vera fundarstjóra líkt og í fyrra. Rætt var hvort við ættum að vera með fyrirlestur um falsfréttir. Stungið var upp á að athuga hvort Valgerður Jóhannsdóttir lektor væri tilbúin til að koma og halda erindi um efnið. Eins var áhugi fyrir því að athuga hvort Guðrún Dís á bókasafninu í Gerðubergi væri til í að koma og kynna hugmyndafræðina á bak við Okið sem er sérstaklega hugsað fyrir unglingana á safninu og segja frá starfsemi þess. Þá mætti einnig athuga hvort þær konur sem fóru á ráðstefnu IASL í Króatíu 2019 væru til í að koma og segja frá henni. Það mætti einnig hafa Sigríði Ólafsdóttur í huga vegna lesskilnings barna ef Valgerður Jóhannsdóttir hefur ekki tækifæri til að koma.
Umsókn til Sambands sveitarfélaga um styrk varðandi áframhaldandi fræðslustarf
Þær Ágústa, Guðmunda og Guðrún sjá um umsóknina.


Viðgerðanámskeið
Viðgerðarnámskeið sem eru opin fyrir okkar félagsmenn verða haldin á Borgarbókasafninu í Gerðubergi. Fyrra námskeiðið verður dagana 20. og 21. febrúar og hið seinna 27. og 28. febrúar. 
Vorferð
Næsta vorferð er fyrirhuguð á Suðurnesin og er gert ráð fyrir að hún verði um miðjan maí. Allir stjórnarmenn munu hugleiða hvaða áhugaverða staði eða stofnanir verði hægt að heimsækja.
„Handritin heim“
Dröfn sagði frá verkefninu „Handritin til barnanna 2019-2020“. Þeir sem standa að verkefninu vilja samstarf við skólafólk en undirbúningur er á fullu. Dröfn setur frekari upplýsingar um verkefnið á facebókarsíðu félagsins.
Önnur mál
Þrír hætta í stjórn.

Næsti fundur var ekki ákveðinn.
Fundarritari Halla Svavarsdóttir.

